
Bakgrunn
Tradisjonelt har det vært satset lite på lederutvikling innenfor UH-sektoren. Noe som kan synes underlig tatt i betraktning at lederne i sektoren tradisjonelt har vært valgt eller utpekt til sin rolle.  Evnen til å lede sitt institutt/program faglig, er normalt til stede.  Men muligheten til å håndtere de andre sidene av en lederrolle, som kommunikasjon, mellommenneskelige relasjoner, konflikter osv, vil være begrenset til den enkeltes personlighet og erfaringsbakgrunn. 

UH-sektoren har over flere år vært under press for økt effektivisering og omstilling. Gode ledere er svært viktig for en sektor med stadig høyere krav til resultater. Fraværet av satsing på lederutvikling i UH-sektoren er i dette perspektivet påtakelig.
Nå har AFT i hovedsak hatt dyktige ledere i HiST-målestokk. Slik at dette ikke er årsaken til at lederutvikingsprogrammet settes i gang. Men våre ledere passer godt inn i beskrivelsen i beskrivelsen over. Vi anser det derfor som viktig å gi dem en så god ledelsesmessig ballast som mulig, slik at vi står best mulig rustet til å møte morgendagens utfordringer.
Ofte settes slike program i gang som følge av en krise i en virksomhet. Når dette programmet nå settes i gang, er det ingen stor krise ved AFT. Det ser vi på som en stor fordel,- våre ledere kan konsentrere seg om å utvikle seg som leder og menneske, uten å ha en krise å forholde seg til i tillegg. Vi tror utbyttet blir bedre når man kan gå inn i dette med senkede skuldre og uten disse bekymringene i bakhodet.
Verken på HiST eller på AFT har det, så vidt vi vet, vært avviklet noe lederutviklingsprogram tidligere. Men høgskoleadministrasjonen ba rett før sommeren om tilbud på tjenester innen området for hele HiST. Målsettingen er også et lederutviklingsprogram, først for toppledelse og dernest for mellomledere. Men innholdet er ikke helt identisk. Slik at våre ledere også vil ha utbytte av å delta på dette programmet når det blir en realitet. Det er for øvrig innhentet tillatelse til å gjennomføre AFTs program.
Det er de programansvarlige ved ALM, BYG, EDT og KMT samt dekan som vil delta i AFTs lederutviklingsprogram.
Selve programmet

Til å lede gjennomføringen av AFTs lederutviklingsprogram, er Lisbeth Nordby engasjert. Hun er en frittstående konsulent, med bred yrkesmessig erfaring fra bla. Telenor, skoleverket og konsulentvirksomhet,- både som selvstendig næringsdrivende og som ansatt. Siste 5-6 år har hun også arbeidet innenfor NTNU, tildels med tilsvarende oppgaver, slik at hun kjenner sektoren og ulike miljøer godt. Dette er en viktig forutsetning for å kunne lykkes med oppdraget.

Lederutviklingsprogrammet er samlingsbasert, med noen oppgaver mellom samlingene. Det er lagt opp til 4 samlinger i lederutviklingsprogrammet:

· 8-10. oktober 2007

· 8-9. november 2007

· 22-23. november 2007

· 3-4. januar 2008

Vi har bestilt plass på Hembre gård (Hegra) til å gjennomføre samlingene. Dette er et intimt og koselig sted, som er velegnet til formålet.
Samlingene er delt inn etter flg. overskrifter:

1. Egenutvikling og læring

2. Personlig stil og preferanser – endring

3. Ledelse og tilbakemelding på egen ledestil, team og teamutvikling

4. Kommunikasjon, konfliktløsning og ledelse for fremtiden

I tillegg til det som følger av overskriftene for samlingene, vil tema som roller og arbeidsfunksjoner, tilbakemeldingsøvelser, kommunikasjon, konfliktforebyggende kommunikasjon mv bli tatt opp på programmet. Deltakerne vil også bli testet i Myers-Briggs Type Indikator (MBTI), som er et svært nyttig verktøy til å øke forståelsen av seg selv og andre mennesketyper. Det vil i løpet av lederutviklingsprogrammet også bli innhentet tilbakemeldinger på ledernes egen lederstil fra et utvalg av lederens medarbeidere ved avdelingen. Dette er en svært nyttig øvelse.
Lederutviklingsprogrammet vil kreve mye av deltakerne. Og man må regne med å måtte gi mye av seg selv i prosessen. Dette vil være utfordrende for deltakerne,- for noen mer enn for andre. På generelt grunnlag kan man si at desto større involvering fra deltakerne, jo mer vil man sitte igjen med i etterkant. 
Budsjettet for lederutvikingsprogrammet er på ca 237 000. Dette inkluderer honorar, kjøp av div. ”verktøy”/tester, reise og opphold mv. samt en viss sikkerhetsmargin.. 
